Jong skaakspeler van PE maak skoonskip by Afrika-toernooiJesse February van Gqeberha (Port Elizabeth) is Donderdag as die wenner van die Afrika Individuele Skaakkampioenskap aangewys (Foto: Chess South Africa, Facebook) Die 24-jarige Jesse February van Gqeberha (Port Elizabeth) is Donderdag as die wenner van die Afrika Individuele Skaakkampioenskap aangewys. Sy kom ook in aanmerking vir die titel van Vrouegrootmeester (WGM) in skaak. Nog net een ander Suid-Afrikaner kon ooit dié gesogte titel verower. Die toernooi het vanjaar tussen 17 en 28 Mei in Lilongwe in Malawi plaasgevind. Van die voorste skaakspelers uit Afrika, onder wie spelers van Malawi, Uganda, Algerië, Zambië, Egipte, Nigerië, Botswana en Suid-Afrika, neem jaarliks aan hierdie toernooi deel. Die toernooi het oor nege rondes gestrek. February het met sewe punte uit die nege rondes geëindig. Sy het twee keer gelykop gespeel en een spel verloor. Afgesien daarvan dat sy as die wenner van die toernooi aangewys is, het sy ook in aanmerking gekom vir die Vrouegrootmeesterstitel in Afrika. February, wat sedert ŉ jong ouderdom reeds skaak speel, sal amptelik die Vrouegrootmeesterstitel verwerf wanneer haar skaakgradering meer as 2 100 punte is. Voor die aanvang van die Afrika Individuele Skaakkampioenskap het haar skaakgradering op 1 824 punte gestaan. Sy kry nou die geleentheid om deur ander toernooie die 2 100-merk te behaal. Melissa Greeff, wat die Vrouegrootmeesterstitel in 2009 verwerf het, is die enigste Suid-Afrikaner wat dié titel agter haar naam het. Jesse February kom ook in aanmerking vir die titel van Vrouegrootmeester (WGM) (Foto: Reint Dykema) February het in haar laaste spel gelykop teen Ayah Moaataz van Egipte gespeel. “Toe die wedstryd eindig, het Ayah my gelukgewens en ek kon skaars asemhaal. Ek het besef dat ek die toernooi gewen het. Ek was oorweldig en kon dit amper nie glo nie. Trane van blydskap het oor my wange geloop,” vertel February aan Maroela Media. “Ek dink nie die oorwinning het al heeltemal by my ingesink nie.” February se ma, Jenny, het haar op die ouderdom van sewe leer skaak speel. Hoewel sy nie dadelik belangstelling daarin getoon het nie, het sy ŉ jaar later ŉ passie hiervoor ontwikkel. “Ek het op agtjarige ouderdom by die skool begin speel en van toe af nooit weer opgehou nie. Ek wou sedertdien daardie skaakleertjie klim.” Sy het later ŉ private afrigter gekry wat haar opgelei het en daarna het sy ernstig aan toernooie begin deelneem. February werk tans as skaakspesialis vir ŉ skaakmaatskappy en gee ook aanlyn skaaklesse. Sy het ŉ aanlyn kanaal waar sy skaakafrigting doen. “Ek sou elke dag van my lewe skaak wou speel, maar ongelukkig is dit nie volhoubaar om skaak as loopbaan in Suid-Afrika te beoefen nie.” February beoog om in November na Europa te reis waar sy aan nog skaaktoernooie sal deelneem. February vertel daar is baie voorbereiding wat ŉ skaakspeler voor ŉ skaakspel moet doen. Sy bestudeer graag ander spelgeleenthede en identifiseer daardie spelers se openinge en foute. Sy sê dis belangrik om jouself as skaakspeler sielkundig voor te berei en ook jou opponent goed te ken. “Wanneer jy teen ŉ speler speel wat baie sterker as jy is, moet jy voor die wedstryd reeds jou gesindheid regkry. Jy moet te alle tye kalm en vol selfvertroue die spel aanpak.”